## Emergències establix l’alerta taronja per fortes pluges i tempestes en tota la província de Castelló, l’interior sud i litoral sud de València i el litoral nord d’Alacant

*** Es preveuen acumulats de 40 mm en una hora entre les 12:00 hores de demà i la mitjanit del dilluns, així com graníssol i vents forts**

La Conselleria d’Emergències i Interior, a través del Centre de Coordinació d’Emergències de la Generalitat, ha establit per a demà dilluns alerta per pluges nivell taronja en tota la província de Castelló, en l’interior sud i litoral sud de València i en el litoral nord d’Alacant; així com alerta per tempestes nivell taronja en l’interior sud i litoral sud de València i en el litoral nord d’Alacant.

Estes alertes s’establixen després dels avisos emesos des de l’Agència Estatal de Meteorologia (AEMET) que pronostiquen acumulats per pluja de fins a 40 mm en una hora en les citades zones i tempestes acompanyades de graníssol i vents forts.

Així mateix, el CCE ha emés una alerta per tempestes nivell groc en tota la província de Castelló, en l’interior nord i litoral nord de València i en l’interior d’Alacant; i una alerta per pluges nivell groc en l’interior nord i litoral nord de València i en l’interior d’Alacant, després dels avisos de l’AEMET, que pronostiquen acumulats per pluja d’entre 60 i 80 mm en 12 hores en funció de les zones.

Este episodi de fortes pluges està previst que es produïsca des de les 12:00 hores de demà dilluns fins a la mitjanit del dilluns, segons l’agència estatal.

Davant esta inestabilitat meteorològica, el Centre de Coordinació d’Emergències recomana molta prudència i conduir a una velocitat moderada i, quan siga possible, per vies principals. També s’aconsella no intentar mai creuar un barranc o una zona amb acumulació d’aigua.

Des de la Conselleria d’Emergències i Interior es recorda la recomanació als municipis i organismes amb competències en la gestió de les emergències de mantindre la necessària atenció i seguiment de tots els avisos que emeta el CCE amb l’objectiu d’activar amb antelació els seus plans de protecció civil i establir les pertinents mesures preventives.

**Consells preventius davant inundacions**

En previsió de possibles inundacions, també s’ha d’evitar l’estacionament dels vehicles en les zones susceptibles d’acumulació d’aigua, com poden ser llits secs, riberes de rius i barrancs ja que, encara que no hi haja precipitacions en eixe lloc, es poden donar avingudes sobtades i arrossegar vehicles i persones.

També s’aconsella senyalitzar i impedir el trànsit de vehicles en guals inundables i informar de la situació de risc en les zones d’acampada o altres esdeveniments que es desenrotllen en el seu terme municipal.

Es recorda la importància de repassar els consells de protecció civil dirigits a la població i que es poden consultar en la web de l’1·1·2, www.112cv.gva.es; en la xarxa X @gva112 o a través de l’*app* GVA 112 Avisos (disponible en Google Play i App Store).

Fecha: 07/09/2025